Tres la escura desapaición del conde Diego Rodríguez, probablemente en 885, nengunu del so fonduxe volverá ocupar una dignidá condal. Ente 885 y 897 namái s'atopen dos documentos referentes a la zona del condáu de Castiella. Nengún alude a la esistencia d'un conde pero sí a la del rei Alfonso. Ye posible qu'Alfonso III nun quixera dar la oportunidá a nengún magnate de tomar el poder na rexón más alloñada del centru de poder asturianu que pudiera llevar a dalgún intentu secesionista. Puede ser tamién que más tarde viera que yera indispensable delegar el gobiernu d'aquella problemática zona en daquién del so enfotu. ¿Cómo conciliar dambes posiciones?: dando poder de gobernar sobre Castiella non a un únicu conde sinón a dellos.